Vittorio Bersezio/Le miserie 'd monsú Travet/pàgina 02
AT PRIM

Stanssa ant cà d'monssú Travet, porte a drita e a sinistra e al fond. Mobij pover. A j'è gnun an sena, as sent 'na masnà a piore.

Sena prima

Giachëtta dal fond e peui Travet.

MADAMA TRAVET (da 'ndrinta) Ma fa' sté ciuto côla masnà.

TRAVET (come sopra) Eh! I t'vëdi ben c'a l'è mes'ora ch'i la bautio. Là là, Giromin, là, là, piorôma pi nen. (La masnà a piora pi fort) Oh! Santa passienssa!

GIACHËTTA (dal fond) A s'peul-lo?

MADAMA TRAVET (come sopra) Ciama la serva.

TRAVET (come sopra) A l'è an piassa.

MADAMA TRAVET (come sopra) E Marianin? Ciama un po' chila.

TRAVET (come sopra) Marianin, Marianin!

GIACHËTTA (butand drinta la testa) A s'peul-lo? Gnun a rispond. La porta però a l'era duverta, e quaicdun a j dev essie (a intra).

MADAMA TRAVET (come sopra) Marianin a l'è capace d'esse ancora cogià, côla pigra.

TRAVET (come sopra) I vad a sërchela mi... Tel pia la masnà un moment. Sta' ferm ne' Carlo, toca nen lí... a j'è ij rasor, 't peule tajete... Là, guarda d'feme rubaté 'l specc adess... Daje un po' ti d'euj, Rosa, a sto birichin. (A seurt fora an mania d'camisa an ciamand) Marianin! Marianin!

GIACHËTTA Cerea, monssú Travet.

TRAVET (O diao! 'l panaté). Chiel c'a l'è sí monssú Giachëtta...

GIACHËTTA Sí sgnor: i son mi, i son pa 'n autr.

TRAVET (Sempre grassios coma 'na ronsa).

GIACHËTTA J'eu trovà la porta duverta...

TRAVET A l'è côla testa veuida d'mia serva c'a l'ha lassala duverta quand c'a l'è 'ndaita an piassa... A fa sempre parei... Ma c'a scusa, i sërco mia fia.

GIACHËTTA Monssú Travet, j'eu d'absogn d'parleje.

TRAVET (fasend finta d'nen senti) Marianin! (A va vers la stanssa d'la fia).

GIACHËTTA (tnendlo) Elo ciorgn? J'eu dije ch'i veui parleje.

MARIANIN (da 'ndrinta) I vad, papà.

GIACHËTTA S'i son rampià fina sí al quart pian cosí bon'ora, a l'è mach për podejlo ambate chiel ch'i peuss mai ciapelo. Soa fomna a l'ha già mandame a spass sinq o ses volte; e peui adess a l'è propi a chiel ch'i veui parleje.

TRAVET A l'è ch'j'eu l'ufissi... e a j'è motoben da fé.

GIACHËTTA J'avria aspetalo da 'nt mia botega, ma a l'è un pess c'a j passa pa pi dnanss, ma c'a volta da l'autra, bele che për andé a so ufissi a sia pi long...

TRAVET A l'è pa vera, salo. A m'è motoben pi comod. (Bosaron! A m'smia d'esse an s'la brasa).

Leteratura piemontèisa
Le miserie 'd monsú Travet
Vittorio Bersezio